Document ID: 32009R0296

KOMISJONI MÄÄRUS (EÜ) nr 296/2009,
8. aprill 2009,
üksikasjalike eeskirjade kohta haldusabi andmiseks seoses teatavate kvoodisüsteemi alla kuuluvate selliste juustude ekspordiga, mille suhtes Ameerika Ühendriikidesse importimise korral kohaldatakse impordi erirežiimi
(uuesti sõnastatud)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 22. oktoobri 2007. aasta määrust (EÜ) nr 1234/2007, millega kehtestatakse põllumajandusturgude ühine korraldus ning mis käsitleb teatavate põllumajandustoodete erisätteid (ühise turukorralduse ühtne määrus), (1) eriti selle artikli 172 lõiget 2 koostoimes artikliga 4,
ning arvestades järgmist:
(1)
Komisjoni 25. juuli 1985. aasta määrust (EMÜ) nr 2248/85 (üksikasjalike eeskirjade kohta haldusabi andmiseks kvoodipiirangute alusel eksporditavatele teatavatele juustudele, mis Ameerika Ühendriikidesse importimise korral vastavad erirežiimi tingimustele) (2) on mitu korda oluliselt muudetud (3). Kuna sellesse tuleb teha uusi muudatusi, tuleks see selguse huvides uuesti sõnastada.
(2)
Ühendus ja Ameerika Ühendriigid on üldise tolli- ja kaubanduskokkuleppe raames kokku leppinud, et Ühendriikidesse võib importida ühenduse päritoluga juustu vastavalt kvoodipiirangutele, mis jõustusid 1. jaanuaril 1980. Selle kokkuleppe on nõukogu heaks kiitnud otsusega 80/272/EMÜ (4).
(3)
Ameerika Ühendriigid on kohustunud võtma kõik vajalikud meetmed selleks, et korraldada kvoodi maksimaalset kasutamist. Kogemusi silmas pidades oleks asjakohane tugevdada halduskoostööd Ameerika Ühendriikidega, et tagada ühenduse päritoluga teatavate juustude kvootide täielik ärakasutamine. Kõnealuste juustudega peaks seetõttu kaasas olema sertifikaat, mille on välja andnud ühenduse pädevad asutused.
(4)
Käesoleva määrusega ette nähtud meetmed on kooskõlas põllumajandusturgude ühise korralduse komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Ameerika Ühendriikide ühtlustatud tariifitabeli alamrubriikidesse 0406.90.44-0406.90.48 kuuluvate ja kvoodipiirangutega hõlmatud Šveitsi või Emmentali aukudega juustude (Swiss or Emmentaler cheese with eye formation) eksportimiseks Ameerika Ühendriikidesse (sealhulgas Puerto Rico ja Hawaii) annab eksportiva liikmesriigi pädev asutus eksportija taotlusel välja sertifikaadi, mis vastab käesoleva määruse I lisas esitatud näidisele.
Artikkel 2
1. Artiklis 1 osutatud vormid trükitakse valgele paberile formaadis 210 × 296 millimeetrit ja sõnastatakse inglise keeles. Väljaandev asutus annab igale sertifikaadile seerianumbri. Eksportivad liikmesriigid võivad nõuda, et nende territooriumil välja antud sertifikaadid oleksid lisaks inglise keelele ka nende riigikeeles või ühes nende riigikeeltest.
2. Täidetakse iga sertifikaadi originaal ja vähemalt kaks koopiat. Koopiad kannavad sama seerianumbrit kui originaal. Originaal ja koopiad täidetakse masinakirjas või käsitsi, tindi ja trükitähtedega.
Artikkel 3
1. Sertifikaadi ja selle koopia annab välja eksportiva liikmesriigi poolt selleks määratud asutus.
2. Väljaandev asutus säilitab sertifikaadi koopia. Originaal ja teine koopia esitatakse ühenduse tolliasutuses, kus esitatakse ekspordideklaratsioon.
3. Lõikes 2 nimetatud tolliasutus täidab asjakohase lahtri originaalil ja tagastab selle eksportijale või tema esindajale. Tolliamet säilitab koopia.
Artikkel 4
Sertifikaat kehtib alles pärast nõudeile vastavat tembeldamist tolliasutuses. Sellel on näidatud juustu kogus ja see tuleb esitada Ameerika Ühendriikide tollile. Kui kogus ei ole rohkem kui 5 % suurem sertifikaadil näidatust, loetakse see sertifikaadile vastavaks.
Artikkel 5
Liikmesriigid võtavad kõik vajalikud meetmed, et kontrollida selliste juustude päritolu, sorti, koostist ja kvaliteeti, mille kohta on sertifikaat välja antud.
Artikkel 6
Määrus (EMÜ) nr 2248/85 tunnistatakse kehtetuks.
Viiteid kehtetuks tunnistatud määrusele käsitatakse viidetena käesolevale määrusele ja loetakse vastavalt III lisa vastavustabelile.
Artikkel 7
Käesolev direktiiv jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 8. aprill 2009

Labels: 3
17
18
15